ટેકનીકલ એકેડેમીમાં જમા કરાયેલા ખજાના ઉપર કામ કરતાં ચારેય ઝવેરીઓને છ મહિના લાગ્યા! કામ પૂરું થયા બાદ ચાંદીના વેરહાઉસમાં તબદીલ કરી દેવાયેલા એક વણવપરાયેલા ગેરેજમાં તેમને લઈ જવામાં આવ્યા. ઓઈલ ભરવા માટે બનાવેલા કેટલાયે ખાડા, કાંઠાથી પણ ઉપર સુધી નક્કર ચાંદીથી છલકાતા હતા…! વીંટીઓ, પેન્ડન્ટ, પાસઓવરના તહેવારમાં વપરાતી પ્લેટો, ધર્મગ્રંથોમાં મૂકવા માટેના નિશાન, બખ્તરો, મુગટો, મીણબત્તીના સ્ટેન્ડ…! નક્કર ચાંદી અને ચાંદીના ઢોળને તેમણે અલગ તારવ્યા, અને બધાનું વજન કર્યું. ત્યાંનો હવાલો સંભાળી રહેલા એસ.એસ. અધિકારી, કેટલીક વસ્તુઓ પેક ન કરી શકાય તેવા વિચિત્ર આકારની હોવાની ફરિયાદ કરી રહ્યા હતા, તેથી મોરદેકાઈ વલ્કને, એવી વસ્તુઓને ઓગાળી નાખવાના વિકલ્પનું સૂચન જર્મનોને કર્યું. વલ્કન પોતે તો ધાર્મિક ન હતો, છતાં તેને એમ થતું હતું, કે જર્મનોના હાથમાં જાય એ પહેલાં એ ચાંદી પરથી યહૂદીધર્મના ચિહ્નોને ભૂંસી શકાય, તો એ પણ એક નાનકડી જીત મેળવ્યા સમાન ગણાશે! પરંતુ કોઈક કારણસર એસએસ અધિકારીએ તેના સૂચનને નકારી કાઢ્યું! જર્મનોનો ઈરાદો કદાચ એ વસ્તુઓને જર્મની લઈ જઈને કોઈ ધાર્મિક મ્યુઝિયમમાં મૂકવાનો હશે, અથવા કદાચ સિનાગોગના ચાંદીના વાસણોની કલાત્મક કારીગરી એસએસને બહુ પસંદ આવી ગઈ હોય!